**RELACION**

**PËR PROJEKTLIGJIN “PËR FONDET E PENSIONIT PRIVAT”**

**I.** **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji “Për fondet e pensionit privat” propozohet me qëllim përmirësimin e bazës ligjore në tregun e fondeve të pensionit privat me kontribute të përcaktuara, si dhe përafrimin me Direktivën 2016/2341/KE “Për veprimtarinë dhe mbikëqyrjen e Institucioneve të Pensionit Profesional”(IORP II).

Ky zhvillim ligjor ndërmerret në një kohë kur tregu i pensioneve kërkon harmonizim me direktivat e BE-së dhe me standardet ndërkombëtare. Ligji nr.10 197, datë 10.12.2009, “Për fondet e pensionit vullnetar” është në fuqi, që prej vitit 2009 dhe nuk ka pësuar asnjë ndryshim ose përmirësim ndër vite.

Nevoja për hartimin e një ligji të ri në përputhje me direktivat e BE-së është theksuar edhe nga KE në takimin e njëmbëdhjetë, datë 22.04.2020 të Nënkomitetit Tregu i Bendshëm dhe Konkurenca. KE për pensionet vullnetare ka dhënë si rekomandim përafrimin e bazës ligjore me Direktivën 2016/2341/KE “Për veprimtarinë dhe mbikëqyrjen e Institucioneve të Pensionit Profesional”(IORP II).

Projektligji “Për fondet e pensionit privat” rregullon:

1. Licencimin dhe veprimtarinë e shoqërive administruese të fondeve të pensionit privat në Republikën e Shqipërisë;
2. Krijimin dhe veprimtarinë e fondeve të pensionit privat me kontribute të përcaktuara në Republikën e Shqipërisë;
3. Licencimin dhe veprimtarinë e depozitarit të aseteve të fondit të pensionit privat;
4. Mbikëqyrjen e shoqërive administruese të fondit të pensionit privat, të depozitarit të aseteve të fondit të pensionit dhe të subjekteve të tjerë sipas këtij ligji;
5. Veprimtarinë ndërkufitare të shoqërive administruese që ofrojnë fonde të pensionit privat me pjesëmarrje të mbyllur.

Objektivat kryesore që synohen të arrihen nëpërmjet miratimit të këtij projekligji janë:

1. Sigurimi i një pensioni shtesë në momentin e daljes në pension nëpërmjet alternativës së investimit në skemat private të pensionit;
2. Përafrimi dhe harmonizimi i mëtejshëm i legjislacionit me direktivat evropiane përfshirë edhe implementimin e një forme të re të fondit të pensioneve, konkretisht fondit me pjesëmarrje të mbyllur, sipas përkufizimit të direktivës IORP II. Mbështetur në direktivë, ky lloj fondi krijohet nga një punëdhënës, disa punëdhënës, ose një entitet i organizuar si bashkim punëdhënësish, sindikatë apo bashkime sindikatash apo shoqatë në bazë të një marrëveshjeje të rënë dakord dhe u ofrohet vetëm të punësuarve pranë subjekteve të mësipërme;
3. Garantimi i sigurisë së aseteve të fondit përmes kërkesave më strikte lidhur me forcimin e funksionit të administrimit të rrezikut si dhe kërkesave për ruajtjen dhe veҫimin e aseteve të fondit;
4. Diversifikimi i portofolit nëpërmjet rishikimit të politikës së investimeve;
5. Rritja e kërkesave për transparencë dhe sigurimin e informacionit për anëtarët e fondit;
6. Nxitja e pjesëmarrjes në skemë nëpërmjet rishikimit të politikës tatimore me synim krijimin e lehtësirave fiskale për anëtarët dhe përfituesit e fondit;
7. Nxitja e qëndrueshmërisë dhe mirëqeverisjes së shoqërive administruese të fondit të pensionit duke parashikuar rregulla të reja mbi qeverisjen, si krijimin e strukturave të kontrollit të brendshëm, përputhshmërisë, administrimit të rrezikut, vetvlerësimit të rrezikut të shoqërisë sipas direktivës IORP II;
8. Rregullimi i veprimtarisë ndërkufitare të shoqërive administruese, duke parashikuar themelimin e degës ose ushtrimin e veprimtarisë drejtëpërsëdrejti nga vendi i origjinës nëpërmjet njohjes nga ana e Autoritetit;
9. Promovimi i fondeve të pensionit nëpërmjet rregullimit të veprimtarisë promocionale.
10. **VLERËSIM I PROJEKT- LIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA.**

Autoriteti i Mbikëqyrjes Financiare ka kryer një analizë të boshllëqeve dhe mangësive të ligjit në fuqi në raport me legjislacionin e BE-së dhe standardeve ndërkombëtare. Kjo analizë ka diktuar nevojën e hartimit të projektligjit “Për fondet e pensionit privat”, me anë të të cilit synohet zhvillimi i tregut të fondeve të pensionit privat, si dhe krijimi i një baze ligjore të plotë, të qartë dhe të zbatueshme për këtë treg.

Hartimi i këtij projektligji është parashikuar edhe në Planin Kombëtar për Integrimin Evropian për periudhën 2021 - 2023.

1. **ARGUMENTIMI I PROJEKT-LIGJIT LIDHUR ME PËRPARËSITË, PROBLEMATIKAT, EFEKTET E PRITSHME.**

Projektligji “Për fondet e pensionit privat” synon të sjellë zhvillim të tregut të fondeve të pensioneve private. Përmirësimet ligjore lidhur me forcimin e rregullave të qeverisjes së shoqërive administruese të fondeve të pensionit vullnetar, forcimin e funksionit të menaxhimit të rrezikut apo menaxhimit të kontrollit të brendshëm si dhe forcimi i rregullave për transparencën dhe komunikimin me klientin në funksion të mbrojtjes së interesave të tij, nxit besimin e tij për pjesëmarrje në fondet vullnetare të pensionit. Në këtë mënyrë anëtarit të fondit i mundësohet një masë pensioni shtesë kundrejt pensionit të siguruar nëpërmjet skemës publike të pensioneve.

Gjithashtu, ky projektligj ka qëllim përafrimin dhe harmonizimin e mëtejshëm me Direktivën 2016/2341/KE “Për Veprimtarinë dhe Mbikëqyrjen e Institucioneve të Pensionit Profesional”(IORP II), e cila ka hyrë në fuqi në 2019 dhe është transpozuar në legjislacionin e brendshëm nga shumë vende anëtare.

Projektligji parashikon dy forma të fondeve të pensionit: “Fond pensioni me pjesëmarrje të hapur” (Open-ended Pension Fund) dhe “Fond pensioni me pjesëmarrje të mbyllur” (Closed-ended Pension Fund), ku ky i fundit është përkufizuar në përputhje me direktivën IORP II.Fondi me pjesëmarrje të mbyllur mund të krijohet nga një punëdhënës, disa punëdhënës, ose një entitet i organizuar si bashkim punëdhënësish, sindikatë, bashkime sindikatash apo shoqatë, në cilësinë e sponsorit të cilët krijojnë një fond pensioni me pjesëmarrje të mbyllur. Pjesëmarrja në këtë fond është e kufizuar vetëm për të punësuarit apo anëtarët e subjekteve të mësipërme. Krijimi i formave të ndryshme të fondeve të pensionit, të parashikuara në këtë direktivë, si psh fondeve të krijuara për punëmarrësit e një kompanie të caktuar (single employer fund) apo fondeve të krijuara për punëmarrësit e një industrie të caktuar (multi-employer funds) merr rëndësi të veçantë për zhvillimin e tregut privat të pensioneve në vend, pasi në këtë mënyrë kompanitë shqiptare ndërgjegjësohen dhe nxiten të rrisin pjesëmarrjen në këto skema, si një politikë motivimi për punonjësit e tyre.

Ndarja në dy forma të fondit të pensionit si dhe deyrimi i shoqërisë adminstruese të mbajë të ndara asetet e secilit fond i jep zgjidhje dhe problematikave të hasura deri më tani me shoqëritë administruese ku asetet e fondeve profesionale dhe asetet e fondeve individuale mbahen të bashkuara në një fond.

Rritja e transparencës dhe informacionit ndaj anëtarit të fondit, është një tjetër objektiv i këtij projekligji. Në kuadër të transparencës është parashikuar detyrimi i shoqërisë:

* të pajisë anëtarët e fondit një herë në vit me vërtetimin mbi gjendjen e llogarisë personale;
* t’u mundësojë anëtarëve akses në llogarinë e tyre për të kontrolluar në çdo kohë, numrin e kuotave, çmimin e kuotës të asaj dite, vlerën e aseteve në llogarinë personale, datat, shumat e pagesave të bëra nga anëtari, punëdhënësi ose sponsori, kthimin e investimit për periudhën nga krijimi i fondit, si dhe për periudhën e përzgjedhur;
* t’u vendosë në dispozicion anëtarëve prospektin e fondit, dhe raportet më të fundit vjetore, si dhe pasqyrat financiare të audituara, sipas kërkesës dhe pa pagesë për secilin fond në administrim.

Projekligji parashikon rregulla të reja mbi qeverisjen. Shoqëria administruese duhet të zbatojë rregulla të shkruara, në lidhje me administrimin e rrezikut, auditin e brendshëm, veprimtaritë e deleguara. Nëpërmjet këtyre rregullave synohet forcimi i menaxhimit të shoqërisë përmes një sistemi efektiv të qeverisjes, një sistemi efektiv të kontrollit të brendshëm si dhe një sistemi të konsoliduar të menaxhimit të rrezikut;

Rregullat mbi menaxhimin e rrezikut, përfshijnë dhe vetëvlerësimin e rrezikut (ORA, own-risk assessment). Për këtë qëllim, si pjesë e politikës së administrimit të rrezikut, shoqëria duhet të hartojë dhe të zbatojë politikën ORA (Vetëvlerësimi i Rrezikut) në përputhje me madhësinë, natyrën dhe kompleksitetin e shërbimeve të ofruara;

Projektligji parashikon politika lehtësuese fiskale për nxitjen e pjesëmarrjes në fondet e pensionit privat duke ndikuar në zhvillimin e tregut të pensioneve private. Efekte të tjera të pritshme nga ky projektligj janë shmangia e barrierave në kuadër të ofrimit të shërbimeve ndërkufitare. Ofrimi i shërbimeve ndërkufitare si dhe garantimi lëvizjes së lirë të punonjësve në BE është një ndër kërkesat e direktivës IORP II.

Ligji në fuqi nr. 10197 datë 10.12.2009, nuk parashikon rregulla mbi veprimtarinë promovuese të fondit për këtë asrye parashikimi i një kapitulli të veçantë në lidhje me veprimtarinë promovuese përbën një tjetër avantazh të projekligjit që propozohet për miratim.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është hartuar në përputhje me Kushtetutën e Republikës së Shqipërisë, si dhe është i harmonizuar me legjislacionin vendas e ndërkombëtar. Në hartimin e tij janë marrë në konsideratë edhe ligje të tjera si “[Ligji nr. 56/2020 “Për sipërmarrjet e investimeve kolektive"](https://amf.gov.al/readLaw.asp?id=20344), [Ligji nr. 62/2020, datë 14.05.2020 “Për Tregjet e Kapitalit”](https://amf.gov.al/readLaw.asp?id=20345), si dhe Ligji nr. 9901, datë 14.4.2008 “Për tregtarët dhe shoqëritë tregtare”.

Gjatë hartimit të projektligjit janë marrë parasysh gjithashtu aktet ligjore në fushën fondeve të pensionit privat të disa vendeve anëtare të BE-së si dhe vende të rajonit e më gjerë. Në veçanti i jemi referuar Kroacisë.

1. **VLERËSIMI I SHKALLËS SË PËRAFRIMIT ME ACQUIS COMMUNAUTARE**

Projektligji “Për Fondet e Pensionit Privat”, përafron pjesërisht me Direktivën 2016/2341/KE “Për Veprimtarinë dhe Mbikëqyrjen e Institucioneve të Pensionit Profesional”(IORP II).

Përafrimi i plotë i legjislacionit që rregullon këtë fushë me legjislacion përkatës evropian do të realizohet në momentin e anëtarësimit të Shqipërisë në Bashkimin Evropian.

1. **PËRMBLEDHJE SHPJEGUESE E PËRMBAJTJES SË PROJEKTLIGJIT**

Projektligji “Për fondet e pensionit privat” është strukturuar në 18 Krerë dhe përbëhet nga 209 nene.

**Kreu I** **Dispozita të Përgjithshme**, parashikon objektin e ligjit dhe perkufizimet.

**Kreu II** **Shoqëria Administruese**

**Në Seksionin I,** parashikohet themelimi i shoqërisë administruese të fondeve të pensionit privat.

Shoqëria administruese themelohet si shoqëri aksionare me kohëzgjatje të pakufizuar, me seli në Republikën e Shqipërisë, në përputhje me legjislacionin në fuqi për shoqëritë tregtare.

Administrimi i fondeve të pensionit në Republikën e Shqipërisë mund të kryhet vetëm nga një shoqëri administruese e licencuar nga Autoriteti ose një shoqëri administruese nga një vend tjetër anëtar, e cila, mund të themelojë një degë në Republikën e Shqipërisë.

Sipas projektligjit, në kuadër të ushtrimit të veprimtarisë ndërkufitare, një shoqëri administruese e një vendi anëtar mund të njihet nga Autoriteti për të kryer në mënyrë të drejtpërdrejtë veprimtarinë e administrimit të fondeve të pensionit privat në Shqipëri me kusht që ky administrim të jetë vetëm për fondet me pjesëmarrje të mbyllur të krijuara në RSH.

**Në Seksionin II,** parashikohet veprimtaria e shoqërisë administruese dhe kërkesat për kapitalin aksionar. Sipas këtij seksioni veprimtaria kryesore e shoqërisë administruese është:

1. krijimi i fondit të pensionit privat;
2. administrimi i aseteve të fondit të pensionit privat;
3. veprimtari të tjera administrative.

**Në Seksioni III,** parashikohet licencimi i shoqërisë administruese.

Me qëllim që shoqëria të pajiset me licencë për ushtrimin e veprimtarisë, sipas projektligjit, duhet të plotësojë kërkesa në lidhje me kapitalin aksionar dhe burimin e tij, kërkesa mbi aftësinë dhe përshtatshmërinë e funksionarëve kryesorë dhe personelit kyç si dhe kërkesa në lidhje me organzimin e brendshëm të saj.

**Në Seksionin IV,** rregullohet ushtrimi i veprimtarisë ndërkufitare të shoqërisë administruese**.** Sipas projektligjitshoqëria administruese e licencuar në një vend anëtar për të kryer administrimin e fondeve të pensionit mund të kryejë veprimtarinë e administrimit të fondit të pensionit me pjesëmarrje të mbyllur, për një sponsor në Republikën e Shqipërisë, drejtpërsëdrejti nga vendi i origjinës ose nëpërmjet themelimit të një dege në RSH. Në këtë seksion parashikohet gjithshtu e drejta e shoqërisë administruese e themeluar në Republikën e Shqipërisë të administrojë një fond pensioni me pjesëmarrje të mbyllur në një vend anëtar për sponsorin e atij vendi anëtar, nëpërmjet themelimit të një dege ose në mënyrë të drejtpërdrejtë nëpërmjet ofrimit të shërbimeve nga Republika e Shqipërisë. Projektligji lejon ushtrimin e veprimtarisë ndërkufitare vetëm për fondet me pjesëmarrje të mbyllur.

**Në seksionin V** parashikohen përgjegjësitë e shoqërisë. Sipas këtij seksioni shoqëria administruese duhet të krijojë struktura dhe politika të përshtatshme për ushtrimin e veprimtarisë, si struktura e auditit të brendshëm, struktura e administrimit të rrezikut, politika për monitorimin e përputhshmërisë, politika e shpërblimit, etj.

Në projekligj është parashikuar detyrimi i shoqërisë administruese, në përputhje me kërkesat e direktivës IORP II, të hartojë dhe zbatojë politika për shpërblimin e:

a. funksionarëve kryesorë;

b. personelit kyç; dhe

c. anëtarëve të tjerë, veprimtaritë e të cilëve kanë një ndikim material në profilin e rrezikut të shoqërisë apo fondit të pensionit.

Ky parashikim lidhet me transparencën dhe monitorimin e veprimtarisë së shoqërisë administruese.

Në këtë seksion, në përputhje me kërkesat e drektivës IORP II, është parashikuar detyrimi i shoqërisë të kryejë dhe të dokumentojë, në mënyrë të përshtatshme me madhësinë, strukturën e brendshme organizative, si dhe natyrën dhe kompleksitetin e aktiviteteve të saj vetëvlerësimin e rrezikut të paktën çdo tre vjet (Own Risk Assessment).

Në këtë seksion parashikohet gjithashtu delegimi i funksioneve të shoqërisë administruese, ndryshimi i kontrollit të shoqërisë si për rastet e tejkalimit të pragut prej 10%, 20%, 30%, 50% ose 75% të aksioneve në kapital ashtu edhe në rastet e zvogëlimit të këtij pragu. Sipas projektligjit zmadhimi ose zvogëlimi i pjesëmarrjes në kapitalin e shoqërisë kryhet vetëm me miratimin e Autoritetit.

Ky seksion i projekligjit parashikon procedurën e transferimit vullnetar ose të detyruar të administrimit të fondit të pensionit. Transferimi i administrimit të fondit të pensionit tek një shoqëri tjetër sipas këtyre dispozitave mund të kryhet vetëm me miratimin paraprak të Autoritetit i cili në këtë proces merr në konsideratë interesat e anëtarëve të fondit.

**Kreu III** **Krijimi i Fondit të Pensionit Privat**

Sipas këtij kreu fondi i pensionit privat është një grup asetesh, pa personalitet juridik, i krijuar me qëllim mbledhjen e kontributeve në para në llogaritë personale të anëtarëve të fondit dhe investimit të këtyre fondeve me qëllim të rritjes së vlerës së aseteve të fondit.

Fondi i pensionit privat mund të krijohet si:

1. **fond pensioni me pjesëmarrje të hapur,** i cili krijohet nga vetë shoqëria administruese dhe nuk parashikon kufizime në anëtarësim. Anëtarë të këtij fondi mund të jetë çdo individ, përfshirë punëmarrësit e punëdhënësit, i cili zgjedh të kontribuojë në fondin e krijuar nga shoqëria administruese pa krijuar një fond pensioni të posaçëmme pjesëmarrje të mbyllur.
2. **fond pensioni me pjesëmarrje të mbyllur,** i cili i krijohet nga një punëdhënës, disa punëdhënës, ose një entitet i organizuar si bashkim punëdhënësish, sindikatë, bashkime sindikatash apo shoqatë, në cilësinë e sponsorit. Pjesëmarrja në këtë fond është e kufizuar vetëm për të punësuarit apo anëtarët e subjekteve të mësipërme.

Sipas projektligjit në asnjë rast shoqëria administruese nuk mund të bashkojë asetet e fondit me pjesëmarrje të hapur me asetet e fondit me pjesëmarrje të mbyllur.

Projekligji ka parashikuar mundësinë për punëdhënës të cilët kanë një numër të vogël punëmarrësish por kërkojnë të krijojnë një fond pensioni të kontribuojnë për punëmarrësit e tyre në fondin me pjesëmarrjë të hapur të krijuar dhe ofruar nga shoqëria administruese, pa krijuar një fond të mbyllur të posaçëm. Një parashikim i tillë ligjor është bërë për t’iu përshtatur kushteve të tregut të pensioneve në Shqipëri, i cili momentalisht zë një peshë të vogël në raport me madhësinë e ekonomisë.

Të drejtën të krijojë një fond me pjesëmarrje të mbyllur e ka një punëdhënës, disa punëdhënës, ose një entitet i organizuar si bashkim punëdhënësish, sindikatë apo bashkime sindikatash apo shoqatë në bazë të një marrëveshjeje të rënë dakord:

1. individualisht ose kolektivisht ndërmjet punëdhënësit/ve dhe punëmarrësit/ve ose përfaqësuesve të tyre përkatës, ose
2. me persona të vetëpunësuar, individualisht ose kolektivisht, në përputhje me legjislacionin në fuqi.

Fondi me pjesëmarrje të mbyllur krijohet me një minimum prej 100 anëtarësh për një punëdhënës të vetëm dhe midis shoqërisë administruese dhe sponsorit nënshkruhet një kontratë për administrimin e aseteve të fondit. Avantazh i fondit me pjesëmarrje të mbyllur është e drejta e sponsorit të negociojë kushtet e fondit dhe kontratës së administrimit me shoqërinë administruese.

Projektligji parashikon të drejtën e veçimit të aseteve sipas së cilës asetet e fondit të pensionit nuk mund të jenë objekt i pretendimeve ose ekzekutimeve, të kryera në emër dhe për llogari të kreditorëve të shoqërisë administruese të fondit të pensionit gjithashtu asetet e fondit të pensionit veçohen nga asetet e shoqërisë administruese dhe nuk mund të jenë pjesë e procedurës së falimentimit të shoqërisë administruese.

**Seksioni I,** rregullon anëtarësimin në fondin e pensionit privat.

Në këtë seksion parashikohet, kontrata e anëtarësimit, refuzimi dhe ndërprerja e anëtarësisë, përfundimi i anëtarësisë, mosdiskriminimi gjatë ofrimit të fondit të pensionit punëmarrësve. Në kuadër të transparencës projekligji ka parashikuar gjithashtu, skedulin e kontributeve për fondin e pensionit. Sipas këtij detyrimi sponsori duhet ta pajisë shoqërinë administruese me skedulin e kontributeve ku të evidentohet shuma e kontributit të derdhur në fondin e pensionit nga sponsori për secilin punëmarrës dhe shuma e kontributit të derdhur nga vetë punëmarrësi.

**Seksioni II**, rregullon pagesën e pensionit.

Në këtë seksion parashikohen tre mënyra të marrjes së pensionit.

1. përmes një shoqërie të sigurimit të jetës nëse anëtari i fondit të pensionit vendos të përdorë asetet në llogarinë e tij për blerjen e një kontrate të sigurimit të jetës në formë “të përvitshme”;

2. në mënyrë periodike ose

3. në formën e pagesës së menjëhershme.

**Kreu IV Promovimi i Fondit të Pensionit në Republikën e Shqipërisë**

Sipas projekligjit promovimi i fondit të pensionit dhe shoqërisë administruese kryhet nga:

1. vetë shoqëria administruese;
2. dega e shoqërisë administruese të huaj;
3. shoqëria administruese e licencuar në një vend anëtar që njihet nga Autoriteti për të ushtruar veprimtari në RSH;
4. agjenti i fondit.

Veprimtaria promovuese duhet të pasqyrojë gjendjen e saktë dhe të vërtetë të fondit të pensionit që po promovohet, si dhe rreziqeve që lidhen me të. Faktet e deklaruara duhet të jenë të plota, të qarta, të sakta, të vërteta dhe të kuptueshme.

**Seksioni I,** rregullon veprimtarinë e agjentit të fondit të pensionit.

Sipas projektligjit agjenti i fondit të pensionit është person juridik i krijuar si institucion financiar dhe i regjistruar nga Autoriteti, për të promovuar fondin e pensionit dhe për të ofruar kontrata anëtarësimi në emër të shoqërisë administruese. Marrëdhënia juridike midis agjentit të fondit dhe shoqërisë administruese rregullohet në bazë të një kontrate të lidhur me shkrim midis palëve.

**Kreu V Investimi i Aseteve të Fondit**

Ky kre parashikon parimet e investimit të aseteve. Sipas këtij neni asetet e fondit duhet të investohen në interesin më të mirë afatgjatë të anëtarëve dhe përfituesve duke respektuar parimet e sigurisë, diversifikimit të portofolit, dhe mbajtjes së likuiditetit të përshtatshëm.

Në projektligj, në përputhje me kërkesat e direktivës IORP II është parashikuar që nëse shoqëria administruese gjatë marrjes së vendimeve për investim merr në konsideratë ndikimin potencial afatgjatë të vendimit të faktorëve mjedisorë, socialë dhe të qeverisjes atëhere duhet ta deklarojë këtë në prospekt.

Në projektligj, renditen instrumentat financiarë në të cilat lejohet të investohen asetet e fondit të pensionit. Përveç investimit në mjete monetare dhe depozita në banka të licencuara në Republikën e Shqipërisë dhe/ose vendet e OECD, tituj borxhi të emetuara ose të garantuara nga Qeveria e Republikës së Shqipërisë, asetet e fondit të pensionit privat mund të investohen gjithashtu edhe në tituj të transferueshëm ose instrumenta të tregut të parasë të emetuara në Republikën e Shqipërisë dhe të pranuara për tregtim në një treg të rregulluar, si dhe tituj të transferueshëm dhe instrumenta të tregut të parasë të pranuara për tregtim në listën zyrtare në një treg të rregulluar në një vend të OECD-së me kusht që përzgjedhja e tregut të rregulluar të jetë parashikuar në kontratën ose prospektin e fondit të pensionit. Për qëllime të diversifikimit të portofolit, në projektligj është parashikuar dhe mundësia e investimit në tituj borxhi të emetuara nga bankat që nuk janë të pranuara për tregtim në një treg të rregulluar si dhe aksione ose kuota të sipërmarrjeve të investimeve kolektive me ofertë publike.

Ky kre parashikon gjithashtu kufizimet mbi ekspozimin, duke përcaktuar përqindjen e lejuar të aseteve që mund të investohen në çdo instrument. Këtu është parashikuar mundësia për shoqërinë administruese të marrë hua, por vetëm për llogari të fondit me pjesëmarrje të mbyllur dhe vetëm për qëllime likuiditeti.

**Kreu VI Prospekti i Fondit të Pensionit Privat**

Në këtë kre rregullohet prospekti i fondit të pensionit, përmbajtja e detyrueshme e prospektit, miratimi i prospektit, detyrimi i shoqërisë për të publikuar prospektin, si dhe ndryshimet e rëndësishme të prospektit.

**Kreu VII Informimi i Anëtarit**

Në këtë kre në përputhje me parashikimet e Direktivës IORP II, është parashikuar që shoqëria administruese duhet të pajisë pa pagesë, një herë në vit anëtarët e fondit me “vërtetimin mbi gjendjen e llogarisë së pensionit të anëtarit të fondit”.

Vërtetimi mbi gjendjen e llogarisë përmban informacion mbi llogarinë personale të anëtarit të fondit veçanërisht për vlerën e aseteve të akumuluara, informacion për kontributet e derdhura nga anëtari ose punëdhënësi në emër të anëtarit, një detajim të kostove ose tarifave të zbritura nga shoqëria administruese etj.

Ky kre rregullon gjithashtu informacionin që duhet t’u jepet anëtarëve përpara daljes në pension dhe informacionin shtesë që jepet me kërkesë të anëtarit të fondit.

**Kreu VIII, parashikon rregulla për auditimi, raportet dhe pasqyrat financiare të fondit të pensionit privat.**

**Kreu IX, rregullon veprimtarinë e depozitarit të fondit.**

Në këtë kre parashikohen kushtet për licencimin e depozitarit, përfshirë pajisjen me infrastrukturën e nevojshme, si dhe personelin kyç e drejtues të shërbimeve të depozitarit të aftë dhe të përshtatshëm. Në këtë kre parashikohen detyrat e depozitarit dhe përgjegjësia e tij.

Kreu X, rregullon bashkimin dhe ndarjen e fondit të pensionit privat.

**Kreu XI Mbikëqyrja**

Sipas këtij kreu Autoriteti zbaton mbikëqyrje me bazë rreziku, objektivi kryesor i së cilës është verifikimi i ligjshmërisë së veprimtarisë së subjektit të mbikëqyrur dhe vlerësimi i sigurisë dhe stabilitetit, me qëllim mbrojtjen e interesave të anëtarëve të fondit.

Në këtë kre, trajtohet bashkëpunimi dhe shkëmbimi i informacionit, si dhe trajtimi i informacioni konfidencial. Pjesë e këtij kreu janë edhe detyrimi për raportim i shoqërive administruese si dhe procesi i inspektimit në vend pranë këtyre subjekteve.

**Kreu XII Komisionet**

Në këtë kre rregullohen komisionet e shoqërisë administruese. Sipas projektligjit për të mbuluar kostot e fondit të pensionit, shoqëria administruese, mund të zbatojë komisione vetëm në rastet dhe mënyrat e mëposhtme:

a. **komision vjetor për administrimin e fondit të pensionit**. Ky komision nuk mund të kalojë, në asnjë rast, 2.5 për qind në vit të vlerës neto të aseteve të fondit të pensionit;

b. **komision transferimi** nëse asetet transferohen nga anëtarët e një fondi pensioni në një fond pensioni të ri, deri në 0,5 për qind të shumës së transferuar.

**Kreu XIII Tatimi**

Projektligji parashikon lehtësi fiskale për anëtarët e fondeve të pensionit privat. Më konkretisht projekligji parashikon që kontributi i bërë nga çdo anëtar i një fondi të pensioni, për efekt tatimi zbritet nga të ardhurat personale të tij dhe kontributet e bëra nga punëdhënësi/sponsori dhe çdo kontribues tjetër, në emër dhe për llogari të anëtarit të një fondi pensioni, për efekt tatimi, nuk vlerësohen si të ardhura personale të anëtarit.

Kthimi i investimit, përfshirë fitimet nga kapitali prej investimeve të kryera me asetet e fondit të pensionit nuk i nënshtrohen tatimit, as për vetë fondin e pensionit dhe as për shoqërinë administruese.

Ky kre parashikon gjithashtu lehtësi fiskale për përfitimet e anëtarit nga fondi i pensionit.

**Kreu XIV, rregullon parandalimin e krimit financiar dhe pastrimit të parave.**

**Kreu XV, rregullon likuidimin vullnetar dhe të detyruar të shoqërisë administruese.**

**Kreu XVI, trajton masat mbikëqyrëse.**

**Kreu XVII, trajton kundërvajtjet administrative, gjobat dhe sanksionet.**

**Kreu XVIII dispozita të tjera.**

**VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT**

Duke qenë se projektligji është akt juridik, i cili i shtrin efektet e tij në nivel kombëtar, për zbatimin e tij është e domosdoshme përfshirja në proces e subjekteve, të cilat në veprimtarinë e përditshme kanë administrimin dhe mirë qeverisjen e fondeve private të pensionit, si shoqëritë administruese të fondeve të pensionit dhe sipërmarrjeve të investimeve kolektive, bankat e nivelit të dytë që veprojnë si depozitar të fondit, etj.

Institucioni kryesor i ngarkuar nga ky projektligj për mbikëqyrjen e zbatimit e tij është Autoriteti i Mbikëqyrjes Financiare.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj është hartuar nga Autoriteti i Mbikëqyrjes Financiare, i cili ka reflektuar edhe sugjerimet dhe komentet e përfaqësuesve të tregut gjatë takimeve të zhvilluara me to.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Zbatimi i ligjit nuk parashikon shpenzime buxhetore.